Diari Oficial de la Generalitat Valenciana


Sumari del DOGV 9093, del 26-05-2021 (2021/5808)

DECRET 60/2021, de 14 de maig, del Consell, de regulació i coordinació dels òrgans de l'Administració de la Generalitat de participació infantil i adolescent, i de protecció de la infància i l'adolescència.
--------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/05/14/60**

### Versions

 31/05/2023 - Actualitat  05/07/2021 - 31/05/2023  Text inicial: 04/07/2021 - 05/07/2021 

### Dades del document

Número de DOGV
:   9093

Data del DOGV
:   26-05-2021

Secció del DOGV
:   I. DISPOSICIONS GENERALS

Número del document
:   2021/5808


Data del document
:   14-05-2021

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Decret

Correcció d'errades

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * jove
    * protecció de la infància
    * administració regional
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 31.05.2023 -**

**Decret 60/2021, de 14 de maig, del Consell, de regulació i coordinació dels òrgans de l'Administració de la Generalitat de participació infantil i adolescent, i de protecció de la infància i l'adolescència.**

 

[**(DOGV núm. 9093 de 26.05.2021)**](https://dogv.gva.es/datos/2021/05/26/pdf/2021_5808.pdf)

 

 

**ÍNDEX**

 

**Títol preliminar. Disposicions generals**

**Capítol únic. Objecte**

**Títol I. Òrgans de participació infantil i adolescent en l****’àmbit de la Generalitat**

**Capítol I. El Consell d****’Inf****ància i Adolesc****ència de la Comunitat Valenciana**

**Capítol II. El Consell Infantil i Adolescent del Sistema de Protecció**

**Capítol III. Disposicions comunes als òrgans de participació infantil i adolescent**

**Títol II. Òrgans col·legiats per a la protecció de la infància i l****’adolescència**

**Capítol I. La Comissió de Protecció de la Infància i l****’Adolesc****ència**

**Capítol II. La Comissió d****’Adopci****ó i Alternatives Familiars**

**Títol III. Òrgan de coordinació administrativa**

**Capítol únic. La Comissió Interdepartamental d****’Inf****ància i Adolesc****ència**

**Disposicions addicionals**

**Disposicions transitòries**

**Disposició derogatòria**

**Disposicions finals**

 

 

La Generalitat té atribuïdes, en virtut de l’apartat 1 de l’article 49 de l’Estatut d’Autonomia de la Comunitat Valenciana, les competències exclusives en matèria de normes processals i de procediment administratiu derivades de les especialitats de la seua organització, així com d’institucions públiques de protecció i ajuda de persones menors d’edat, i té en la protecció específica i tutela social de la infància un dels seus àmbits primordials d’actuació, tal com disposa l’article 10.3 del text estatutari.

En l’exercici d’aquesta competència es va aprovar la Llei 26/2018, de 21 de desembre, de la Generalitat, de drets i garanties de la infància i l’adolescència, norma que configura l’estatut jurídic de la infància i l’adolescència a la Comunitat Valenciana, desplegant els drets reconeguts en la Convenció de drets del xiquet i en la resta de l’ordenament. L’objectiu d’aquest decret és desplegar les disposicions en matèria organitzativa que conté aquesta llei, fent efectiva, així mateix, la recomanació del Comité de Drets del Xiquet, en l’observació general número 5, de revisar la legislació interna per a garantir el ple compliment de la Convenció de drets del xiquet.

D’entre els drets reconeguts per la Llei 26/2018, destaca, per la seua novetat, el de participació i incorporació progressiva a la ciutadania activa, recollit en l’article 16. La participació de la infància i l’adolescència en tots els àmbits, tant de l’esfera pública com de la privada és, segons es recull en l’exposició de motius de la llei, un dels seus objectius fonamentals.

Per a fer efectiu aquest dret i com a mitjà perquè els xiquets, xiquetes i adolescents puguen ser escoltats col·lectivament en els assumptes competència de la Generalitat que els incumbeixen, la Llei 26/2018 crea dos òrgans de participació infantil d’àmbit autonòmic: el Consell d’Infància i Adolescència de la Comunitat Valenciana, en l’article 182; i el Consell Infantil i Adolescent del Sistema de Protecció, en l’article 96. La composició i el règim jurídic d’aquests òrgans requereix un desplegament reglamentari, necessitat que cobreix aquest decret. En el títol I es regula amb detall la composició i forma de designació de les xiquetes, xiquets i adolescents que integren aquests òrgans, d’acord amb els principis recollits que hi fan referència en els articles esmentats. En canvi, s’atorga un ampli marge perquè el mateix òrgan de participació determine el seu règim de funcionament, considerant que aquest procés conjunt és indispensable perquè xiquetes, xiquets i adolescents desenvolupen l’autonomia personal progressiva i corresponsable, que és una de les finalitats del dret a la participació. El títol I conclou amb un capítol, el tercer, dedicat a les disposicions comunes a ambdós òrgans, amb el qual es pretén establir les bases d’una participació genuïna i no merament simbòlica. Destaca, referent a això, la previsió d’un acompanyament professional adult facilitador, però no directiu.

En virtut del principi d’eficiència, en aquesta norma s’aborda la regulació d’altres òrgans introduïts per la Llei 26/2018, el règim jurídic dels quals ha de ser completat. És el cas dels dos òrgans col·legiats per a la protecció de la infància i l’adolescència: la Comissió de Protecció de la Infància i l’Adolescència, i la Comissió d’Adopció i Alternatives Familiars, materialització del grup tècnic i multidisciplinari especialitzat que exigeix l’apartat 5 de l’article 2 de la Llei orgànica 1/1996, de 15 de gener, de protecció jurídica del menor, de modificació parcial del Codi Civil i de la Llei d’enjudiciament civil, per a fer efectiu el principi d’interés superior en les decisions especialment rellevants.

En el Títol II d’aquest decret es regula el seu règim de funcionament i composició, desplegant amb això els articles 183 i 184 de la Llei 26/2018 dins dels criteris assenyalats en aquests preceptes.

Finalment, el Títol III està dedicat a la Comissió Interdepartamental d’Infància i Adolescència, òrgan de coordinació que té com a objecte coordinar les accions dels departaments del Consell que desenvolupen actuacions que incidisquen en els drets de xiquets, xiquetes i adolescents, tal com estableix l’article 175 de la Llei 26/2018, que també necessitava un desplegament reglamentari.

El decret s’estructura, doncs, en quatre títols, els tres esmentats i el preliminar, i inclou 32 articles, completats amb quatre disposicions addicionals, quatre transitòries, una disposició derogatòria i tres disposicions finals.

Aquesta norma s’adequa als principis de bona regulació recollits en l’article 129 de la Llei 39/2015, d’1 d’octubre, del procediment administratiu comú de les administracions públiques. La mateixa Llei 26/2018 preveu el desplegament reglamentari del règim jurídic dels òrgans que s’aborden, qüestió a la qual es limita aquest decret, i per aquest motiu resulta eficaç, proporcional i necessari. Al seu torn, es compleix el principi de seguretat jurídica, ja que les seues disposicions són coherents amb la resta de l’ordenament jurídic, i en particular amb els preceptes de la Llei 26/2018, que estableixen els principis i criteris als quals ha d’adequar-se el règim jurídic dels òrgans que es regulen. El principi de participació s’ha fet efectiu en l’elaboració d’aquest decret mitjançant la consulta prèvia prevista en l’apartat 1 de l’article 133 de la Llei 39/2015, d’1 d’octubre, del procediment administratiu comú de les administracions públiques, que va tindre lloc entre el 22 de juliol al 7 d’agost de 2019, i a través del tràmit d’audiència a les organitzacions i de la consulta ciutadana, prevista també en l’esmentat article 133, que es van dur a terme el juliol de 2020.

Finalment, en aplicació del principi d’eficiència, aquest decret no comporta cap càrrega administrativa innecessària, de manera que queden limitades les tasques de la secretaria tècnica dels òrgans de participació infantil a les imprescindibles perquè aquests puguen desenvolupar la seua funció.

Aquesta disposició està inclosa en el Pla normatiu de l’Administració de la Generalitat per a 2021.

Per tot això, d’acord amb l’article 28.c de la Llei 5/1983, de 30 de desembre, de la Generalitat, del Consell, a proposta de la vicepresidenta i consellera d’Igualtat i Polítiques Inclusives, conforme amb el Consell Jurídic Consultiu, prèvia deliberació del Consell, en la reunió de 14 de maig de 2021,

 

**Índex** **▲**

 

DECRETE

 

TÍTOL PRELIMINAR  
 Disposicions generals

 

CAPÍTOL ÚNIC  
 Objecte

 

**Article 1. Objecte**

1. Aquest decret té per objecte regular els òrgans de la Generalitat de participació infantil i adolescent, de protecció de la infància i l’adolescència, i de coordinació en aquesta matèria creats per la Llei 26/2018, de 21 de desembre, de la Generalitat, de drets i garanties de la infància i l’adolescència.

2. Els òrgans de participació infantil i adolescent regulats mitjançant aquest decret són el Consell d’Infància i Adolescència de la Comunitat Valenciana, i el Consell Infantil i Adolescent del Sistema de Protecció.

3. Els òrgans col·legiats per a la protecció de la infància i l’adolescència regulats mitjançant aquest decret són la Comissió de Protecció de la Infància i l’Adolescència, i la Comissió d’Adopció i Alternatives Familiars.

4 Es regula, així mateix, la Comissió Interdepartamental d’Infància i Adolescència, òrgan col·legiat de coordinació del Consell en matèria d’infància i adolescència.

 

**Índex** **▲**

 

TÍTOL I  
 Òrgans de participació infantil   
 i adolescent d’àmbit autonòmic

 

CAPÍTOL I  
 El Consell d’Infància i Adolescència de la Comunitat Valenciana

 

**Article 2. Adscripció i naturalesa del Consell d****’Inf****ància i Adolesc****ència de la Comunitat Valenciana**

D’acord amb l’apartat 1 de l’article 182 de la Llei 26/2018, el Consell d’Infància i Adolescència de la Comunitat Valenciana, que estarà adscrit a la conselleria amb competència en matèria de infància i l’adolescència, és l’òrgan mitjançant el qual la Generalitat fa efectiu el dret de xiquets, xiquetes i adolescents a ser escoltats col·lectivament en els assumptes que els concerneixen.

 

**Article 3. Funcions del Consell d****’Inf****ància i Adolesc****ència de la Comunitat Valenciana**

El Consell d’Infància i Adolescència de la Comunitat Valenciana exercirà les següents funcions:

1. Proposar als òrgans de la Generalitat iniciatives per a promoure els drets de la infància i l’adolescència o atendre altres necessitats d’aquest sector de la població.

2. Col·laborar amb els òrgans de l’Administració del Consell i amb l’Observatori Valencià d’Infància i l’Adolescència, en l’exercici de les seues funcions, actuant com a via de comunicació de les opinions de xiquets, xiquetes i adolescents, sense perjudici dels procediments de consulta directa que aquests puguen dur a terme.

3. Participar en l’elaboració, seguiment i avaluació de l’Estratègia valenciana d’infància i adolescència.

4. Evacuar consultes respecte dels projectes normatius, plans i programes de la Generalitat que afecten la infància i l’adolescència i, en particular, respecte de l’Estratègia valenciana d’infància i adolescència.

5. Evacuar consultes respecte dels protocols i guies d’actuació elaborats per la Generalitat que afecten la infància i l’adolescència.

6. Difondre, en el conjunt de la societat, les inquietuds i els interessos de la infància i l’adolescència de la Comunitat Valenciana.

7. Opinar respecte a qualsevol assumpte o realitat social que concernisca la infància i l’adolescència, en l’exercici d’una ciutadania activa.

8. Sensibilitzar la societat sobre la importància de la participació de la infància i l’adolescència com a part de la ciutadania activa.

9. Impulsar la realització de campanyes, jornades i altres activitats que visibilitzen les aportacions de la infància i l’adolescència en la societat.

10. Fer el seguiment dels diferents mecanismes de participació infantil i adolescent de la Comunitat Valenciana i impulsar iniciatives perquè tota la infància i adolescència puga accedir a aquests. Aquestes iniciatives podran incloure la creació d’espais i processos de participació i consulta dirigits a les xiquetes i xiquets.

11. Valorar l’aplicació dels principis rectors recollits en la Llei 26/2018, especialment la perspectiva d’equitat, de gènere i d’igualtat de tracte i no-discriminació, en els assumptes en els quals siga consultat.

12. Qualsevol altra funció que li atribuïsca l’ordenament o que siga concorde amb la seua finalitat i naturalesa.

 

**Article 4. Composició del Consell d****’Inf****ància i Adolesc****ència de la Comunitat Valenciana**

1. El Consell d’Infància i Adolescència de la Comunitat Valenciana estarà per format per:

a) Tres xiquetes i tres xiquets de fins a 12 anys i sis adolescents de fins a 18 anys distribuïts paritàriament, en representació dels consells locals d’infància.

b) Dos xiquetes i dos xiquets de fins a 12 anys i 4 adolescents de fins a 18 anys distribuïts paritàriament, en representació del Consell Infantil i Adolescent del Sistema de Protecció.

c) Dos xiquets, xiquetes o adolescents de fins a 18 anys, distribuïts paritàriament, en representació del Consell Valencià de la Joventut.

c) Dos xiquets, xiquetes o adolescents de fins a 18 anys, distribuïts paritàriament, en representació del Consell Escolar de la Comunitat Valenciana.

2. Les conselleres i els consellers seran nomenats per la persona titular de la conselleria amb competència en matèria d’infància i adolescència, seguint el procediment d’elecció previst en aquest decret, que serà convocat per una resolució de la persona titular d’aquesta conselleria.

3. El nomenament serà per a dos anys, sense possibilitat de reelecció. El Consell d’Infància i Adolescència de la Comunitat Valenciana renovarà cada any la meitat dels seus integrants per a assegurar la continuïtat del funcionament.

4. Acabat el seu mandat, els consellers i les conselleres cessants podran continuar participant durant un any més en les activitats del Consell d’Infància i Adolescència de la Comunitat Valenciana, realitzant funcions d’assessorament, però sense intervindre en la presa de decisions.

 

**Article 5. Designació de representants pels consells locals d****’inf****ància**

1. Tots els consells locals d’infància que estiguen almenys un any en funcionament podran presentar persones candidates d’entre els seus integrants.

2. Les candidatures seran paritàries i triades democràticament. Inclouran com a màxim quatre representants, 2 infantils i 2 adolescents.

3. Les candidatures es comunicaran a la Secretaria Tècnica del Consell d’Infància i Adolescència de la Comunitat Valenciana en la forma i termini establits en la convocatòria, adjuntant-hi la documentació que s’especifique en aquesta, a fi d’acreditar:

a) El temps de funcionament del consell local d’infància.

b) L’acord pel qual es determinen les persones candidates.

c) La voluntat de formar part del Consell d’Infància i Adolescència de la Comunitat Valenciana de les persones candidates i la conformitat, d’acord amb dels seus deures de cura i assistència, dels seus responsables parentals o persones tutores.

4. Els consellers i conselleres es triaran per sorteig d’entre totes les persones candidates, a excepció del que es disposa en l’apartat següent. El sorteig es durà a terme amb les condicions necessàries per a garantir que el nombre i la distribució de les persones triades s’adequa al que es disposa en l’article 4.1.a i que es compleixen a més els següents requisits:

a) Que hi haja almenys dos representants de cadascuna de les províncies de les quals s’hagen presentat candidatures.

b) Que hi haja almenys dos representants proposats per consells de municipis de menys de 1.000 habitants, llevat que no hi haguera candidatures per a això.

5. En aplicació del principi de diversitat funcional recollit en l’article 182.3.d) de la Llei 26/2018, si les persones candidates que presenten aquesta condició són 2 o menys, seran nomenades directament, sense participar en el sorteig.

6. Mitjançant un sorteig organitzat conforme a l’apartat 4, es determinarà també l’ordre de prelació de les persones candidates restants per a substituir les conselleres o consellers en cas que deixen el seu lloc vacant abans de concloure el seu mandat.

 

**Article 6. Designació de les restants persones integrants**

1. El Consell Valencià de la Joventut designarà els consellers i les conselleres que li corresponen i els que hauran de substituir-los en cas de renúncia o vacant, d’entre les persones menors d’edat proposades a aquest efecte per les associacions infantils i juvenils que l’integren.

2. El Consell Escolar de la Comunitat Valenciana designarà els consellers i les conselleres que li corresponen i els que hauran de substituir-los en cas de renúncia o vacant, d’entre les persones menors d’edat proposades a aquest efecte per les organitzacions d’alumnes de major representativitat que l’integren.

3. El Consell Infantil i Adolescent del Sistema de Protecció designarà d’entre els seus integrants les conselleres i els consellers que li corresponen i els que hauran de substituir-los en cas de renúncia o vacant, de manera que estiga representada la infància i adolescència que es troba en acolliment familiar i residencial.

4. Les designacions es faran democràticament, en totes aquestes s’observarà la paritat de gènere i els principis restants recollits en l’article 182.3 de la Llei 26/2018 i es procurarà incloure-hi un ampli espectre d’edats.

5. La identitat i dades de contacte de les persones designades, i de les que poden substituir-les, es comunicaran a la Secretaria Tècnica del Consell d’Infància i Adolescència de la Comunitat Valenciana, adjuntant-hi els documents indicats en els subapartats b) i c) de l’apartat 3 de l’article 5.

 

**Article 7. Relació amb els restants òrgans de l****’Administraci****ó de la Generalitat i amb les institucions de la Generalitat**

1. Els òrgans i institucions que sol·liciten l’opinió de la infància i l’adolescència a través del Consell d’Infància i Adolescència de la Comunitat Valenciana hauran de proporcionar a aquest òrgan de participació la informació necessària sobre la iniciativa objecte de consulta, sobre el seu impacte potencial en la infància i l’adolescència i sobre les restants qüestions rellevants.

2. Els òrgans i institucions consultants hauran d’informar el Consell d’Infància i Adolescència de la Comunitat Valenciana del resultat que les seues aportacions han tingut en la iniciativa objecte de la consulta, així com de les raons que els han dut, si és el cas, a apartar-se d’aquestes.

3. Les consultes dirigides al Consell d’Infància i Adolescència de la Comunitat Valenciana no estaran subjectes a un termini predeterminat, llevat que així ho exigisca una norma, a fi de permetre que aquest òrgan puga familiaritzar-se durant el temps necessari amb la matèria. En tot cas, si després d’haver transcorregut tres mesos des que la seua secretaria tècnica haguera rebut la consulta i no haguera obtingut una resposta, l’òrgan o institució consultant podrà considerar evacuada la consulta, sempre que el Consell d’Infància i Adolescència de la Comunitat Valenciana no li anuncie abans de véncer aquest termini quan podrà respondre-li.

4. El Consell d’Infància i Adolescència de la Comunitat Valenciana podrà formular preguntes i remetre propostes als òrgans de l’Administració de la Generalitat sobre assumptes de la seua competència que afecten la infància i a l’adolescència, encara que no haja sigut consultat sobre aquest tema. Aquestes comunicacions hauran de ser respostes en un termini de màxim de tres mesos.

5. Almenys una vegada a l’any, la Comissió Interdepartamental d’Infància i Adolescència donarà compte al Consell d’Infància i Adolescència de la Comunitat Valenciana de les principals actuacions del Consell que afecten la infància i l’adolescència mitjançant l’assistència a les sessions del Consell d’Infància i Adolescència de la Comunitat Valenciana d’alguna de les persones que la integren.

6. El Consell d’Infància i Adolescència de la Comunitat Valenciana podrà sol·licitar la presència de personal tècnic, professionals o persones expertes per a rebre assessorament. Quan aquesta petició es dirigisca a un òrgan de l’Administració de la Generalitat, aquest haurà de designar alguna persona al seu servei amb coneixements en la matèria de què es tracte per a realitzar aquesta funció.

7. Totes les comunicacions amb el Consell d’Infància i Adolescència de la Comunitat Valenciana previstes en aquest article es faran en llenguatge accessible i format amigable. La direcció general amb competència en matèria d’infància i adolescència prestarà, a aquest efecte, assessorament als òrgans i institucions que el requerisquen.

 

**Índex** **▲**

 

CAPÍTOL II  
 El Consell Infantil i Adolescent del Sistema de Protecció

 

**Article 8. Adscripció i naturalesa del Consell Infantil i Adolescent del Sistema de Protecció**

D’acord amb l’article 96 de la Llei 26/2018, el Consell Infantil i Adolescent del Sistema de Protecció, que estarà adscrit a la conselleria comptetent en infància i l’adolescència, és l’òrgan mitjançant el qual la Generalitat fa efectiu el dret de xiquets, xiquetes i adolescents sota la guarda o la tutela de Generalitat a ser escoltats col·lectivament respecte de l’acció protectora.

 

**Article 9. Funcions del Consell Infantil i Adolescent del Sistema de Protecció**

El Consell Infantil i Adolescent del Sistema de Protecció exercirà les següents funcions:

1. Proposar als òrgans de la Generalitat iniciatives per a millorar el sistema de protecció.

2. Participar en l’avaluació periòdica del sistema de protecció.

3. Recollir les inquietuds i els interessos de la infància i l’adolescència del sistema de protecció de la Comunitat Valenciana, i amb aquest objecte podrà desenvolupar espais i processos de participació i consulta.

4. Evacuar consultes respecte dels projectes normatius, plans i programes de la Generalitat que afecten la protecció pública de la infància i l’adolescència.

5. Fomentar i fer el seguiment dels diferents mecanismes de participació infantil i adolescent del sistema de protecció.

6. Impulsar la realització de campanyes, jornades i altres activitats que trenquen els estereotips sobre la infància i adolescència que forma part del sistema de protecció.

7. Traslladar al Consell d’Infància i Adolescència de la Comunitat Valenciana les propostes, inquietuds i interessos d’infància i adolescència protegida, respecte d’aquelles qüestions que excedisquen l’àmbit de la protecció infantil i adolescent.

8. Valorar l’aplicació dels principis rectors recollits en la Llei 26/2018, especialment la perspectiva d’equitat, de gènere i d’igualtat de tracte i no-discriminació, en els assumptes en què siga consultat.

9. Qualsevol altra funció que li atribuïsca l’ordenament o que siga concorde amb la seua finalitat i naturalesa.

 

**Article 10. Composició del Consell Infantil i Adolescent del Sistema de Protecció**

1. El Consell Infantil i Adolescent del Sistema de Protecció estarà per format per vint-i-quatre xiquets, xiquetes i adolescents sota la guarda o la tutela de la Generalitat, d’acord amb la següent distribució:

a) Tres xiquetes i tres xiquets de fins a 12 anys i sis adolescents de fins a 18 anys distribuïts paritàriament, que residisquen en les llars i residències del sistema de protecció.

b) Tres xiquetes i tres xiquets, fins a 12 anys i sis adolescents de fins a 18 anys distribuïts paritàriament, en representació de la infància i adolescència, que es troben en acolliment familiar o en guarda amb finalitats d’adopció.

2. Les conselleres i els consellers seran nomenats per la direcció general amb competència en matèria de protecció de la infància i adolescència.

3. El nomenament serà per dos anys, sense possibilitat de reelecció. El Consell Infantil i Adolescent del Sistema de Protecció renovarà cada any la meitat de les persones membres per a garantir-ne la continuïtat.

4. Acabat el seu mandat, els consellers i les conselleres cessants podran continuar participant durant un any més en les activitats del Consell Infantil i Adolescent del Sistema de Protecció, realitzant funcions d’assessorament, però sense intervindre en la presa de decisions.

 

**Article 11. Designació d****’integrants del Consell Infantil i Adolescent del Sistema de Protecci****ó**

1. L’elecció d’integrants del Consell Infantil i Adolescent del Sistema de Protecció es convocarà mitjançant una resolució de la direcció general amb competència en matèria de protecció de la infància i adolescència.

2. Podrà optar a formar part d’aquest òrgan de participació qualsevol persona menor d’edat que es trobe sota la tutela o guarda de Generalitat. Les persones que desitgen participar en la convocatòria faran constar els interessos que aspiren a representar i les iniciatives de treball que vulguen proposar i ho comunicaran:

a) Si resideixen en una llar o residència de protecció, a la direcció d’aquestes.

b) Si es troben en acolliment familiar o en guarda amb finalitats d’adopció, a la Secretaria Tècnica del Consell Infantil i Adolescent del Sistema de Protecció, directament o a través dels serveis territorials o de la seua persona de referència dins del sistema de protecció.

3. Totes les llars o residències podran proposar un candidat i una candidata per a formar part del Consell Infantil i Adolescent del Sistema de Protecció, que seran triats directament per les persones residents, després d’un període d’informació. Quan no siga possible l’elecció entre diverses persones, per haver-se presentat una sola o dues de diferent sexe, aquestes hauran de ser confirmades per les persones residents, mitjançant, almenys, la meitat dels vots emesos. No es proposarà a qui no obtinga aquesta ratificació.

Quedarà deserta la representació d’aquelles llars o residències en les quals ningú haja participat en el procés o en les quals cap persona haja obtingut la ratificació necessària. Si no hi haguera un candidat elegit ni confirmat, però sí candidata, o al revés, la llar o residència proposarà només la persona confirmada.

4. Les llars o residències comunicaran les seues propostes a la secretaria tècnica de l’òrgan de participació, adjuntant-hi la documentació que s’especifique en la convocatòria a fi d’acreditar l’elecció o ratificació de les persones candidates i la seua voluntat de formar part del Consell Infantil i Adolescent del Sistema de Protecció.

Els consellers i les conselleres en acolliment residencial es triaran per sorteig d’entre totes les persones candidates, que es durà a terme amb les condicions necessàries per a garantir que el nombre i la distribució de les persones triades s’adeqüe al que es disposa en l’article 10.1.a i que hi haja almenys dos representants de cadascuna de les províncies de les quals s’hagen presentat candidatures.

5. Les persones a les quals es refereix l’article 10.1.b d’aquest decret seran designades per un col·legi electoral integrat per aquelles persones adultes que hagen estat en algun moment en acolliment familiar o en guarda amb finalitats d’adopció i que així ho sol·liciten. Totes les sol·licituds seran acceptades des del moment de la seua recepció, sense perjuí del que es disposa en l’apartat següent.

6. El col·legi electoral estarà format per un màxim de cinquanta persones i els seus integrants en podran formar part per un període, com a màxim, de quatre anys, a comptar des de la data en què s’accepte la seua sol·licitud. Una vegada s’arribe al nombre màxim, les sol·licituds quedaran en espera i seran acceptades, seguint l’ordre de presentació, a mesura que es produïsquen vacants.

7. El col·legi electoral es reunirà per a la designació de les persones a qui es refereix el subapartat b de l’apartat 5 d’aquest article, sense que es requerisca un nombre mínim de participants per a constituir-se vàlidament. La designació es farà per majoria simple de les persones presents. Per a la designació, el consell electoral procurarà afavorir la diversitat de l’òrgan, de manera que siguen presents en aquest les persones que, per les seues circumstàncies personals, familiars o socials, tinguen més dificultats perquè s’escolten les seues opinions. Les restants condicions de realització de la reunió del col·legi s’especificaran en la convocatòria, que haurà de preveure la possibilitat de compareixença de les persones candidates.

8. L’ordre de prelació de les persones que han de substituir els consellers i les conselleres, si deixaren el seu lloc vacant abans d’acabar el mandat, s’establirà:

a) En el cas de les que es troben en acolliment residencial, mitjançant un sorteig organitzat conforme a allò que es disposa en l’apartat 4 d’aquest article entre totes les persones proposades no designades.

b) En el cas les persones candidates a les quals es refereix el subapartat b de l’apartat 2 d’aquest article, per majoria simple del col·legi electoral, en la mateixa reunió par a la designació.

 

**Article 12. Relació amb els restants òrgans de l****’Administraci****ó del Consell i amb les institucions de la Generalitat**

1. Les consultes dirigides al Consell Infantil i Adolescent del Sistema de Protecció no estaran subjectes a un termini predeterminat, llevat que així ho exigisca una norma, a fi de permetre que aquest òrgan puga familiaritzar-se durant el temps necessari amb la matèria.

2. El Consell Infantil i Adolescent del Sistema de Protecció podrà formular preguntes o remetre propostes relacionades amb l’acció protectora a la direcció general amb competència en matèria la infància i l’adolescència. Si les preguntes o propostes afecten competències d’altres òrgans directius, la direcció general esmentada les farà arribar a l’òrgan competent. Aquestes comunicacions hauran de ser respostes en un termini de màxim de tres mesos.

3. Almenys dos vegades a l’any, i quan ho considere oportú, la direcció general amb competència en protecció de la infància i l’adolescència donarà compte al Consell d’Infància i Adolescència de la Comunitat Valenciana de les actuacions del Consell en matèria de prevenció i protecció. El Consell Infantil i Adolescent del Sistema de Protecció podrà, així mateix, sol·licitar l’assistència a alguna de les seues sessions de la persona titular de la direcció general esmentada.

4. El Consell Infantil i Adolescent del Sistema de Protecció podrà sol·licitar la presència de personal tècnic, professionals o persones expertes en protecció per a rebre assessorament. Quan aquesta petició es dirigisca a un òrgan de l’Administració de la Generalitat, aquest haurà de designar alguna persona al seu servei amb coneixements en la matèria objecte de consulta per a realitzar aquesta funció.

5. Totes les comunicacions amb el Consell Infantil i Adolescent del Sistema de Protecció previstes en aquest article es faran en llenguatge accessible i format amigable. La direcció general amb competència en matèria d’infància i adolescència prestarà, a aquest efecte, assessorament als òrgans i institucions que el requerisquen.

 

**Índex** **▲**

 

CAPÍTOL III  
 Disposicions comunes als òrgans   
 de participació infantil i adolescent

 

**Article 13. Principis rectors dels òrgans de participació infantil i adolescent**

El funcionament dels òrgans de participació infantil i adolescent regulats en aquest decret s’ajustarà als següents principis:

1. La participació serà protagonista. L’anàlisi, les propostes i les actuacions partiran de les xiquetes, xiquets i adolescents com a protagonistes que són del seu propi desenvolupament.

2. Els xiquets, xiquetes i adolescents que formen part dels òrgans exerciran el seu dret a la participació de manera individual, però actuaran en representació de la infància i l’adolescència i no en representació pròpia.

3. L’opinió de xiquets, xiquetes i adolescents es materialitzarà en propostes concretes que puguen reflectir-se en el seu entorn pròxim i conegut, amb la finalitat de garantir una participació significativa i real.

4. S’establiran les vies i els mecanismes, adaptant-los-en quan siga necessari segons les capacitats i el desenvolupament, perquè totes les persones integrants dels consells a què es refereix aquest Decret puguen participar independentment de la franja d’edat i capacitats, posant l’accent en la infància i l’adolescència en situació de vulnerabilitat o amb dificultats.

5. La participació s’entendrà dins d’un procés de continuïtat i sostenibilitat que permeta constatar l’impacte de les accions proposades per les xiquetes, xiquets i adolescents.

6. S’establiran els procediments i vies necessaris perquè els òrgans de participació coneguen quin ús s’ha fet de les seues contribucions i quin n’ha sigut el resultat.

 

**Article 14. Règim de funcionament dels òrgans de participació infantil i adolescent**

1. L’òrgan de participació es reunirà amb la periodicitat que aquest determine, que serà, almenys, trimestral. Les reunions tindran lloc en un horari facilitador i compatible amb les activitats escolars. Podran dur-se a terme de manera telemàtica si les necessitats de dinamització per a l’adequat funcionament del grup ho permeten. Les sessions presencials tindran lloc en diferents localitats, procurant que aquestes es distribuïsquen de manera equilibrada pel territori.

2. Els acords s’adopten per consens. Si no és possible, s’adoptaran per majoria dels vots emesos.

3. Els òrgans de participació s’estructuren en seccions conformades segons els grups d’edat i podran desenvolupar les seues activitats en ple, per seccions o en altres estructures de treball que decidisca el mateix òrgan.

4. Els òrgans de participació en determinen el propi règim de funcionament, respectant els principis establits en la Llei 26/2018 i el que es disposa en aquest article. Entre les regles de funcionament n’hauran de determinar:

a) Qui actuarà en representació seua i exercirà les funcions restants pròpies de la presidència d’un òrgan col·legiat, mantenint el principi de paritat.

b) El règim de convocatòries, que haurà de garantir que els consellers i les conselleres disposen de la informació necessària amb antelació suficient.

c) La distribució de les seccions per grups d’edat i altres possibles estructures de treball.

d) Les decisions que poden adoptar el ple, les seccions i, si és el cas, altres estructures de treball, així com la forma en què queden vàlidament constituïdes per a això.

e) La participació mínima necessària perquè puguen adoptar-se decisions en el ple, en les seccions i, si és el cas, en altres estructures de participació.

f) La forma en què quedarà constància d’aquestes decisions.

g) La manera en què l’òrgan difondrà a altres estructures de participació les seues decisions i les restants informacions que considere rellevants.

h) Les obligacions derivades de la condició de membre de l’òrgan, així com les mesures que el mateix òrgan pot adoptar en cas d’incompliment reiterat o greu, que hauran d’estar en tot cas avalades per una majoria qualificada i únicament podran afectar la seua participació en l’òrgan.

5. El règim de funcionament serà aprovat per consens o, si no és possible, per majoria qualificada de dos terços.

 

**Article 15. Dinamització dels òrgans de participació infantil i adolescent**

1. En el seu funcionament, els òrgans de participació comptaran amb l’acompanyament adult d’un equip de dinamització, especialitzat tècnicament per a fomentar l’exercici de la participació infantil, que assumirà un paper facilitador, però no directiu.

2. Són funcions de l’equip de dinamització:

a) Propiciar un funcionament del grup que potencie el protagonisme de les xiquetes, xiquets i adolescents i que es desenvolupe en un clima que afavorisca la participació, el diàleg, l’intercanvi d’opinions i la interacció.

b) Preparar la informació i assessorar els consells a què es refereix aquest decret sense condicionar les seues opinions.

c) Realitzar les gestions derivades de les decisions dels consells a què es refereix aquest decret que no corresponguen a la secretaria tècnica.

d) Adequar a les diferents edats les tasques que ha d’emprendre el consell.

3. Les actuacions de l’equip de dinamització s’orientaran a portar a la pràctica els principis establits en l’article 13.

 

**Article 16. Secretaria tècnica dels òrgans de participació infantil i adolescent**

1. Els òrgans de participació infantil i adolescent tindran el suport d’una secretaria tècnica per a atendre les gestions administratives derivades del seu funcionament. Les tasques de secretaria tècnica les exercirà personal dependent de la direcció general amb competència en matèria d’infància i adolescència designat pel seu titular.

2. Els òrgans de participació podran designar una persona membre perquè realitze funcions de secretaria i determinar si alguna d’aquestes requereix el vistiplau de qui el represente.

 

**Article 17. Funcions de la secretaria tècnica dels òrgans de participació infantil i adolescent**

1. La secretaria tècnica du a terme les tasques preparatòries per a la formació dels òrgans de participació infantil i adolescent, tant en els processos de constitució i renovació com en cas de vacant; i amb aquest objecte:

a) Tramitarà la convocatòria de constitució o renovació dels òrgans de participació.

b) Rebrà les candidatures i designacions per a formar part d’aquests òrgans.

c) Realitzarà els sortejos previstos en els articles 5 i 11 i estendrà una acta del seu resultat.

d) Rebrà les sol·licituds per a formar part del col·legi electoral previst en l’article 11.5, comprovarà el compliment dels requisits i portarà el registre de les persones que l’integren. Se n’encarregarà també de convocar la seua sessió constitutiva i de deixar constància de les seues designacions.

e) Proposarà el nomenament dels seus integrants conforme a les regles d’aquest decret.

2. Assumirà, així mateix, les funcions inherents a la secretaria d’un òrgan col·legiat que els òrgans de participació infantil no atribuïsquen expressament a la seua secretària o secretari, o totes aquestes si no es designa a ningú per a aquest càrrec. Li correspondrà, en tot cas:

a) Gestionar la realització de les reunions, efectuant materialment les convocatòries.

b) Recopilar els seus acords i expedir els certificats que sol·liciten les persones interessades.

c) Rebre i transmetre les comunicacions internes i externes de l’òrgan de participació i donar-li compte de les consultes i peticions que se li dirigisquen.

d) En el cas del Consell Infantil i Adolescent del Sistema de Protecció, servir de via de comunicació entre aquest consell i els xiquets, xiquetes i adolescents del sistema de protecció.

e) Aquelles altres funcions de tipus instrumental que l’òrgan de participació li encomane.

 

**Article 18. Pèrdua de la condició de membre dels òrgans de participació infantil i adolescent**

1. La condició de membre dels òrgans regulats en aquest títol es perdrà:

a) Per renúncia voluntària expressada per escrit davant de la secretaria tècnica.

b) Pel transcurs del termini de dos anys de mandat des del seu nomenament, sense perjuí de la possibilitat de realitzar funcions d’assessorament.

c) Per arribar a la majoria d’edat, i en aquest cas també podrà continuar la participació en funcions d’assessorament.

d) Per incompliment greu o reiterat de les obligacions derivades de la condició de membre, quan així ho establisca el règim de funcionament de l’òrgan de participació.

2. La finalització de les mesures jurídiques de protecció o el cessament en l’òrgan de participació d’origen, en els supòsits en què aquests requisits són necessaris per a la designació, no comportarà la pèrdua de la condició de membre.

 

**Índex** **▲**

 

TÍTOL II  
 Òrgans col·legiats per a la protecció   
 de la infància i l’adolescència

 

CAPÍTOL I  
 La Comissió de Protecció de la Infància i l’Adolescència

 

**Article 19. Adscripció i naturalesa de la Comissió de Protecció de la Infància i l****’Adolesc****ència**

D’acord amb l’article 183 de la Llei 26/2018, la Comissió de Protecció de la Infància i l’Adolescència és l’òrgan adscrit als serveis territorials de la conselleria competent en infància i l’adolescència mitjançant el qual es garanteix el caràcter col·legiat i interdisciplinari de les decisions en aquesta matèria.

 

**Article 20. Funcions de la Comissió de Protecció de la Infància i l****’Adolesc****ència******[1]****

1. Correspon a la Comissió de Protecció de la Infància i l’Adolescència acordar les següents mesures de protecció:

a) La declaració de la situació de desemparament i assumpció de la tutela per ministeri de la llei i el seu cessament, així com la primera mesura de guarda vinculada a l’esmentada declaració.

b) La guarda voluntària

c) L’acolliment familiar d’urgència i l’acolliment familiar temporal amb especialització o sense, així com el reconeixement del caràcter especialitzat dels acolliments temporals prèviament formalitzats, de les persones menors d’edat tutelades per la Generalitat, seleccionant a aquest efecte, quan no existisca família extensa adequada per a això, a la família entre les declarades aptes per a aquesta modalitat d’acolliment.

d) L’acolliment residencial.

e) La variació de qualsevol d’aquestes mesures, incloent-hi el cessament d’aquestes quan siga procedent, així com el cessament de la guarda provisional en els casos previstos en l’article 113.4 de la Llei 26/2018.

2. La Comissió de Protecció de la Infància i l’Adolescència acordarà així mateix:

a) L’estimació i desestimació, amb la sol·licitud prèvia de les persones interessades, dels règims de visites i comunicacions o la seua suspensió.

b) Les delegacions de guarda per a estades, eixides de caps de setmana o vacances de les persones menors d’edat que es troben en acolliment familiar o residencial.

c) L’aptitud o no aptitud de les famílies que s’ofereixen per a realitzar acolliments familiars en qualsevol de les seues modalitats i per a assumir delegacions de guarda per a estades periòdiques de caps de setmana i vacances, incloses les revisions i actualitzacions de les declaracions d’aptitud, així com revocar-les quan siga procedent.

3. Són també funcions de la Comissió de Protecció de la Infància i l’Adolescència les següents:

a) Aprovar el pla de protecció de cada persona protegida i les seues revisions, incloent-hi si és el cas el programa de reunificació familiar.

b) *(Sense contingut)*

c) Aprovar en cada sessió el llistat actualitzat de les famílies educadores declarades aptes per a l’acolliment familiar, posant de manifest si estan disponibles o acollint amb indicació de la seua disponibilitat i les modalitats d’acolliment familiar per a les quals han sigut declarades aptes.

d) Formular una proposta d’acord a la Comissió d’Adopció i Alternatives familiars d’elevar a l’òrgan judicial una proposta d’adopció, d’iniciar el procediment per a l’adopció sense oferiment previ o de cerca activa de famílies adoptives.

e) Fixar els criteris per a determinar les persones participants en programes de preparació per a la vida independent i en els serveis d’atenció diürna, i ser informada periòdicament de les persones participants i, si és el cas, de les que es troben a l’espera.

f) Emetre un informe previ sobre els actes de disposició que s’adopten respecte del patrimoni de les persones menors d’edat tutelades per la Generalitat i assessorar els òrgans que exerceixen la seua tutela sobre les qüestions restants relatives a les funcions tutelars que aquests els consulten.

g) Aprovar el pla individualitzat de transició.

h) Qualsevol altra funció que li atribuïsca l’ordenament en matèria de protecció de la infància i l’adolescència.

i) Formular a la Comissió d’Adopció i Alternatives Familiars proposta d’acord dels acolliments familiars permanents, amb especialització o sense, així com el reconeixement del caràcter especialitzat dels acolliments permanents prèviament formalitzats, de les persones menors d’edat tutelades per la Generalitat. A aquest efecte, remetrà a aquesta Comissió el llistat actualitzat d’aquelles famílies declarades aptes i disponibles per a realitzar acolliments familiars permanents.

 

**Article 21. Composició de la Comissió de Protecció de la Infància i l****’Adolesc****ència**

1. La Comissió de Protecció de la Infància i l’Adolescència està integrada per les següents persones, la designació de les quals ha de garantir la paritat entre dones i homes en la seua composició:

a) Presidència: persona titular de la direcció de servei amb competències en matèria d’infància i adolescència. En cas de vacant, absència, malaltia o una altra causa legal que impedisca la seua participació, serà substituïda per aquella designada a aquest efecte per la persona titular de la direcció territorial.

b) Vocals:

1r. Les persones titulars de les direccions de secció i direccions d’unitat amb competència en matèria d’infància i adolescència.

2n. Una persona de cadascuna de les seccions dependents del servei descrit en el subapartat a de l’apartat 1 d’aquest article, pertanyent al cos tècnic facultatiu d’acció social, administració de serveis socials i sociosanitaris, designada per la persona titular de la direcció territorial, a proposta de la direcció de servei.

3r. Una persona del servei competent en matèria d’infància i adolescència pertanyent al cos superior facultatiu d’acció social, administració de serveis socials i sociosanitaris, designada per la persona titular del servei o, si no n’hi ha, per la persona titular de la direcció territorial.

4t. Una persona que ocupe un lloc de treball classificat com a tècnica jurídica del servei competent en matèria d’infància i adolescència, designada per la persona titular de la direcció territorial.

5é. Dos persones representants dels equips d’atenció primària de serveis socials de les entitats locals l’àmbit territorial de les quals tinga una població superior a 20.000 habitants de la província de la comissió. Es designaran per torn rotatori, seguint l’ordre alfabètic dels municipis.

c) La secretaria de la Comissió correspon a la persona indicada en el número 4t del subapartat b de l’apartat 1 d’aquest article, la qual podrà ser substituïda en cas de vacant, absència, malaltia o una altra causa legal per una altra persona membre de la Comissió designada a aquest efecte per la persona titular de la direcció territorial.

2. En cas de vacant, absència, malaltia o una altra causa legal que impedisca la participació de qui exerceix alguna de les vocalies com a personal de l’Administració de la Generalitat, actuarà com a suplent qui designe a aquest efecte la persona que ocupe el lloc immediatament superior al de la titular.

3. El mandat de les persones vocals esmentades en els números 2n, 3a, 4t i 5é del subapartat b de l’apartat 1 d’aquest article és de dos anys, comptats a partir de la data del seu nomenament. No podran ser designades per a mandats successius, llevat que no hi haguera en el servei una altra persona del mateix perfil professional. No obstant això, continuaran exercint les seues funcions fins a la presa de possessió de les noves persones membres que hagen de substituir-les.

4. Podran assistir a les sessions de la Comissió de Protecció de la Infància i l’Adolescència, amb veu però sense vot, a petició pròpia o a requeriment de la Comissió, representants dels equips municipals d’atenció primària, dels serveis d’atenció diürna, residències i llars en els quals es troben acollides o ateses les persones menors d’edat, així com de les entitats col·laboradores que realitzen les intervencions tècniques amb les famílies acollidores, dels programes de preparació per a la vida independent.

 

**Article 22. Règim de funcionament de la Comissió de Protecció de la Infància i l****’Adolesc****ència**

1. La Comissió de Protecció de la Infància i l’Adolescència es reuneix en sessió ordinària una vegada a la setmana i es podran convocar totes les sessions extraordinàries que siguen necessàries a iniciativa de la presidència o d’una tercera part dels seus membres.

2. Perquè estiga vàlidament constituïda, a l’efecte de la realització de sessions, deliberacions i presa d’acords, es requereix l’assistència de les persones que exercisquen la presidència i la secretaria o de les que les substituïsquen i, almenys, la meitat dels seus vocals en la primera convocatòria o un terç en la segona.

3. Les convocatòries han de notificar-se a cadascuna de les persones integrants amb una antelació mínima de vint-i-quatre hores, a les quals s’adjuntarà el corresponent ordre del dia.

4. El vot no és delegable i només pot ser emés per la persona titular o el seu suplent. Els acords es prendran per majoria simple de les persones integrants presents i decidirà, en cas d’empat, el vot de qualitat de la presidència.

5. La persona que exercisca la secretaria estén una acta de cada sessió, que s’aprova conforme a allò que es disposa en l’article 18 de la Llei 40/2015, d’1 d’octubre, de règim jurídic del sector públic.

6. La persona instructora de cada procediment que se sotmeta a la Comissió haurà de remetre a la secretaria de la Comissió, amb una antelació mínima de setanta-dos hores, un informe proposta visat per la persona titular de la secció de la qual depenga en el qual es detallen, entre altres qüestions, el número d’expedient, la data de naixement, les dades de les persones titulars de la pàtria potestat o la tutela, els germans i les germanes, la situació sociofamiliar, els informes sol·licitats i la proposta fonamentada en el pla de protecció.

7. La Comissió de Protecció de la Infància i l’Adolescència determinarà a qui correspon fixar el contingut de l’ordre del dia, funció que, si no hi ha un acord exprés, correspondrà a qui n’exercisca la presidència. Quan el volum d’assumptes així ho aconselle, podrà atribuir-se de manera col·legiada aquesta funció a una o diverses subcomissions integrades per part dels seus membres. Qui fixe el contingut de l’ordre del dia podrà excloure aquelles propostes que requerisquen més informació o documentació complementària per a ser valorades.

 

**Índex** **▲**

 

CAPÍTOL II  
 La Comissió d’Adopció i Alternatives Familiars

 

**Article 23. Adscripció i naturalesa de la Comissió d****’Adopci****ó i Alternatives Familiars**

D’acord amb l’article 184 de la Llei 26/2018, la Comissió d’Adopció i Alternatives Familiars és l’òrgan adscrit a la conselleria competetent en infància i l’adolescència mitjançant el qual es garanteix el caràcter col·legiat i interdisciplinari de les decisions relatives a l’adopció o a altres mesures estables d’integració familiar.

 

**Article 24. Funcions de la Comissió d****’Adopci****ó i Alternatives Familiars**

La Comissió d’Adopció i Alternatives Familiars tindrà les següents funcions:

a) Acordar la formalització i el cessament dels acolliments familiars permanents, amb especialització o sense, així com el reconeixement del caràcter especialitzat dels acolliments permanents prèviament formalitzats, de les persones menors d’edat tutelades per la Generalitat, seleccionant a aquest efecte, quan no existisca família extensa adequada per a això, a la família entre les declarades aptes per a aquesta modalitat d’acolliment. ****[2]****

b) Declarar la idoneïtat o no idoneïtat per a l’exercici de la pàtria potestat en la filiació adoptiva de les persones que s’ofereixen per a l’adopció nacional i internacional, així com, quan siga procedent, revisar-la, modificar-la o revocar-la.

c) Acordar elevar una proposta d’adopció de persones menors d’edat tutelades per la Generalitat i la delegació de la seua guarda amb finalitats d’adopció.

e) Acordar la revocació de les propostes d’adopció quan l’interés de la persona menor d’edat ho aconselle.

f) Acordar la pròrroga del termini per a elevar una proposta d’adopció a l’òrgan judicial competent quan l’interés superior de la persona tutelada ho requerisca, en atenció a la seua edat i les seues circumstàncies.

g) Fixar els criteris objectius predeterminats que cal aplicar en la selecció de famílies per a les propostes d’adopció, als efectes de l’article 148.3 de la Llei 26/2018.

h) Acordar la cerca activa de famílies quan es donen les circumstàncies previstes en l’article 148.4 de la Llei 26/2018.

i) En el supòsit al qual es refereix l’article 151 de la Llei 26/2018, acordar que se sol·licite el consentiment i, si és el cas, es valore la idoneïtat de les potencials persones adoptants. Si en aquests casos acorda elevar una proposta d’adopció, especificarà en l’acord si es donen o no les condicions previstes per a obtindre la prestació que estableix aquest article.

j) En el cas de les propostes d’adopció oberta, determinar les persones amb les quals s’ha de promoure el manteniment de la relació i en quins termes quant a periodicitat, duració i condicions dels contactes, així com acordar sol·licitar la suspensió o supressió de les visites o comunicacions si és necessari.

k) Acordar la periodicitat dels seguiments de les delegacions de guarda amb finalitats d’adopció, en els termes de l’article 149.3 de la Llei 26/2018.

l) Assessorar les comissions de protecció de la infància i l’adolescència adscrites a les direccions territorials en qüestions relatives als expedients de protecció que instrueixen, quan així ho sol·liciten aquestes.

ll) Assessorar els òrgans directius de l’Administració de la Generalitat en aquelles qüestions relatives a l’adopció i a les restants mesures d’integració familiar de les persones menors d’edat sobre les quals aquests li consulten.

m) Qualsevol altra funció que li atribuïsca l’ordenament jurídic.

 

**Article 25. Composició de la Comissió d****’Adopci****ó i Alternatives Familiars**

1. La Comissió d’Adopció i Alternatives Familiars estarà integrada per les següents persones, la designació de les quals haurà de garantir la paritat entre dones i homes en la seua composició:

a) Presidència: la persona titular de la direcció general amb competències en matèria d’infància i adolescència. En cas de vacant, absència, malaltia o una altra causa legal que impedisca la seua participació, serà substituïda per la persona que ocupe la subdirecció general amb competència en matèria d’infància i adolescència.

b) Vocals:

1r. Les persones que ocupen les prefectures de Servei amb competència en matèria de protecció de la infància i adolescència de cadascuna de les direccions territorials i de la direcció general.

2n. Les persones que ocupen les prefectures de Secció amb competència en matèria de protecció de la infància i adolescència de cadascuna de les direccions territorials i dues de la direcció general. ****[3]****

3r. Una persona experta en matèria d’infància de l’àmbit local designada per la persona titular de la conselleria amb competència en matèria d’infància i adolescència, a proposta de les diputacions provincials de Castelló, València i Alacant.

4t. Una persona experta en matèria d’infància en representació de les entitats inscrites en el Registre general dels titulars d’activitats, serveis i centres de serveis socials de la Comunitat Valenciana, en els sectors de família i infància, designada per la persona titular de la conselleria amb competència en matèria d’infància i adolescència.

5é. Una persona experta en matèria d’infància en representació de les entitats integrants de la Plataforma d’Infància que tenen la seua seu a la Comunitat Valenciana o tinguen delegació en aquesta, nomenada per la persona titular de la conselleria amb competència en matèria d’infància i adolescència, a proposta de la Plataforma. No podrà nomenar-se a aquest efecte representants d’entitats que participen en la provisió de les prestacions del Sistema Públic Valencià de Serveis Socials.

6é. Una persona del cos superior facultatiu d’acció social, administració de serveis socials i sociosanitaris que ocupe un lloc de la direcció general amb competències en matèria d’infància i adolescència, designada per la persona titular d’aquesta direcció general.

7é. Una persona que ocupe un lloc de treball classificat com a tècnica jurídica en la direcció general amb competències en matèria d’infància i adolescència, designada per la persona titular d’aquesta direcció general.

c) La persona que exercisca la secretaria i qui la suplisca seran designades per la presidència. Aquests nomenaments podran recaure en persones alienes a la Comissió d’Adopció i Alternatives Familiars, sempre que siga personal tècnic que preste els seus serveis en la direcció general amb competències en matèria d’infància i adolescència. En el cas que les persones designades no siguen membres de la Comissió, actuaran amb veu però sense vot.

2. En cas de vacant, absència, malaltia o una altra causa legal que impedisca la participació del personal de l’Administració de la Generalitat que exerceix una vocalia, actuarà com a suplent qui designe a aquest efecte la persona que ocupe el lloc immediatament superior al de la titular.

3. A la Comissió d’Adopció i Alternatives Familiars podran ser convocades les persones tècniques o expertes que es considere convenient, les quals actuaran amb veu i sense vot.

4. El mandat de les persones membres de la Comissió d’Adopció i Alternatives Familiars, a què es refereixen els números 3r, 4t, 5é, 6é i 7é del subapartat b de l’apartat 1 d’aquest article serà de dos anys a partir de la data del seu nomenament. No obstant això, hi continuaran exercint les seues funcions fins a la presa de possessió de les noves persones membres que hagen de substituir-les. No podran ser designades per a mandats successius, llevat que no hi haja una altra persona que reunisca els requisits exigits per a això.

Una vegada finalitzat el mandat de la persona a què es refereix el número 3r del subapartat b de l’apartat 1 d’aquest article, es designarà la persona proposada per una altra diputació provincial diferent de la que va proposar la persona que ha cessat, establint-se un torn rotatori entre les tres diputacions seguint l’ordre alfabètic.

 

**Article 26. Règim de funcionament de la Comissió d****’Adopci****ó i Alternatives Familiars**

1. La Comissió d’Adopció i Alternatives Familiars es reuneix en sessió ordinària una vegada al mes, llevat del d’agost, i es podran convocar totes les sessions extraordinàries que siguen necessàries a iniciativa de la presidència o d’una tercera part dels seus membres.

2. Perquè estiga constituïda vàlidament, a l’efecte de la realització de sessions, deliberacions i presa d’acords, es requereix l’assistència de les persones que exercisquen la presidència i la secretaria o de les que les substituïsquen i, almenys, la meitat dels seus vocals en la primera convocatòria, o un terç en la segona.

3. Les convocatòries, a les quals s’adjuntarà el corresponent ordre del dia, hauran de notificar-se a cadascun dels seus integrants amb quaranta-huit hores d’antelació com a mínim. Per raons d’urgència podrà realitzar-se la convocatòria en un termini, com a mínim, de vint-i-quatre hores d’antelació.

4. El vot no és delegable i només podrà ser emés per la persona titular o el seu suplent. Els acords es prendran per majoria simple de les persones integrants presents, decidint, en cas d’empat, el vot de qualitat de la presidència.

5. La persona que exercisca la secretaria estendrà una acta de cada sessió, que serà aprovada conforme al que es disposa en l’article 18 de la Llei 40/2015.

6. La Comissió d’Adopció i Alternatives Familiars determinarà a qui correspon fixar el contingut de l’ordre del dia, funció que, si no hi ha un acord exprés, correspondrà a qui n’exercisca la Presidència. Qui fixe el contingut de l’ordre del dia podrà excloure’n aquelles propostes que requerisquen més informació o documentació complementària per a ser valorades. ****[4]****

 

**Índex** **▲**

 

TÍTOL III  
 Òrgan de coordinació administrativa

 

CAPÍTOL ÚNIC  
 La Comissió Interdepartamental d’Infància i Adolescència

 

**Article 27. Adscripció i naturalesa de la Comissió Interdepartamental d****’Inf****ància i Adolesc****ència**

D’acord amb l’article 175 de la Llei 26/2018, la Comissió Interdepartamental d’Infància i Adolescència és l’òrgan col·legiat adscrit a la conselleria amb competències en infància i adolescència, l’objecte de la qual és coordinar les accions dels diferents departaments del Consell que desenvolupen actuacions que incidisquen en drets de la infància o l’adolescència.

 

**Article 28. Funcions de la Comissió Interdepartamental d****’Inf****ància i Adolesc****ència**

La Comissió Interdepartamental d’Infància i Adolescència té les següents funcions:

1. Avaluar i coordinar les actuacions de l’Administració de la Generalitat que incidisquen en els drets d’infància i adolescència.

2. Proposar les directrius que ha d’adoptar el Consell, en el seu àmbit de competència, en matèria de drets de la infància i l’adolescència.

3. Proposar al Consell, mitjançant la conselleria competent, perquè l’aprove, l’Estratègia valenciana d’infància i adolescència i coordinar-ne l’execució per tots aquells òrgans de l’Administració de la Generalitat que tenen competències que puguen contribuir a la consecució dels seus objectius.

4. Impulsar l’elaboració de l’informe d’impacte en la infància de la Llei de pressupostos de la Generalitat.

5. Informar anualment el Consell d’Infància i Adolescència de la Comunitat Valenciana de les actuacions de l’Administració de la Generalitat per a fer efectius els drets de la infància i adolescència.

6. Fer el seguiment de l’execució de les propostes del Consell d’Infància i Adolescència de la Comunitat Valenciana en matèries de competència de la Generalitat.

7. Impulsar l’ús coordinat per al desenvolupament de les polítiques integrals del seu àmbit de competència, de les tecnologies de la informació i la comunicació de l’Administració del Consell.

8. Qualsevol altra funció que li atribuïsca l’ordenament.

 

**Article 29. Composició de la Comissió Interdepartamental d****’Inf****ància i Adolesc****ència**

1. La Comissió Interdepartamental d’Infància i Adolescència estarà integrada per les següents persones, amb veu i vot, la designació de les quals haurà de garantir la paritat entre dones i homes en la seua composició: 

a) Presidència: qui exercisca la titularitat de la conselleria competent en infància i adolescència.

b) Vicepresidència: qui exercisca la titularitat de la secretaria autonòmica competent en infància i adolescència.

c) Vocalies: la persona titular de una secretaria autonòmica o de la sotssecretaria de cadascun dels departaments de l’Administració de la Generalitat designada pel titular del departament.

d) Secretaria: qui exercisca la titularitat de la direcció general competent en infància i adolescència.

2. La Comissió Interdepartamental d’Infància i Adolescència podrà sol·licitar, a proposta de qualsevol de les persones que la componen i sempre que els assumptes sotmesos a debat ho facen necessari o convenient, l’assistència, amb veu i sense vot, de persones que ocupen llocs de caràcter directiu en les diferents conselleries, així com de personal empleat públic o d’altres persones expertes en la matèria de què es tracte, a l’efecte d’informar i assessorar l’òrgan col·legiat.

3. En casos de vacant, absència, malaltia o una altra causa legal, la persona que exercisca la presidència serà substituïda per qui exercisca la vicepresidència o, si no és possible, per la persona de l’òrgan col·legiat de major jerarquia, antiguitat i edat, per aquest ordre.

4. La substitució temporal de la persona a qui corresponga la secretaria en supòsits de vacant, absència, malaltia o una altra causa legal que impedisca la seua participació es realitzarà per una resolució de la presidència, i recaurà en una persona funcionària adscrita a la direcció general competent en matèria d’infància i adolescència.

5. Les persones vocals podran ser substituïdes per la persona que designen amb rang, almenys, de direcció general.

 

**Article 30. Funcionament de la Comissió Interdepartamental d****’Inf****ància i Adolesc****ència**

1. Per a la vàlida constitució de la Comissió, a l’efecte de la realització de sessions, deliberacions i presa d’acords, es requerirà l’assistència, presencial o a distància, de qui exercisca la presidència i la secretaria o, de les persones que les suplisquen, i la de la meitat, almenys, dels seus integrants. En el cas que en la primera convocatòria no s’arribe al nombre necessari de persones assistents per a constituir la Comissió, es preveu un règim de segona convocatòria en la qual, per a la vàlida adopció d’acords, només serà necessària la presència de la presidència, la secretaria o els seus suplents, i un terç de vocals.

2. La convocatòria, el règim de les sessions, l’adopció d’acords i el funcionament intern s’ajustaran a allò que es disposa amb caràcter bàsic per als òrgans col·legiats de les diferents administracions públiques i, supletòriament, a allò que es preveu per als òrgans col·legiats en la Llei 40/2015.

3. La Comissió Interdepartamental d’Infància i Adolescència podrà constituir grups de treball per a abordar les matèries no transversals en les quals concórreguen competències de diferents departaments de la Generalitat.

 

**Article 31. Procediment d****’aprovaci****ó de l****’Estrat****ègia valenciana d****’inf****ància i adolesc****ència**

La direcció general competent en infància i adolescència elaborarà l’esborrany de l’Estratègia valenciana d’infància i adolescència, que, juntament amb l’informe referent a l’Observatori de la Infància i l’Adolescència i com a resultat de la participació del Consell d’Infància i Adolescència de la Comunitat Valenciana, serà sotmés a la consideració de la Comissió Interdepartamental d’Infància i Adolescència, que l’elevarà al Consell perquè l’aprove, a través de la conselleria competent.

 

**Article 32. Exercici davant de la Comissió del dret a ser escoltats de xiquets, xiquetes i adolescents**

A més de donar compte al Consell d’Infància i Adolescència de la Comunitat Valenciana en els termes previstos en l’article 7.5, la Comissió Interdepartamental d’Infància i Adolescència atendrà les sol·licituds d’assistència a les seues sessions que, per a transmetre-li directament les seues iniciatives a través d’una representació, li formule aquest òrgan de participació.

 

**Índex** **▲**

 

DISPOSICIONS ADDICIONALS

 

**Primera. Referències al Consell d****’Adopcions de Menors de la Generalitat**

Totes les referències de la normativa vigent al Consell d’Adopció de Menors de la Generalitat s’entendran fetes a la Comissió d’Adopció i Alternatives Familiars.

 

**Segona. Referències a la Comissió Tècnica de Menors**

Totes les referències de la normativa vigent a la Comissió Tècnica de Menors s’entendran fetes a la Comissió de Protecció de la Infància i l’Adolescència.

 

**Tercera. Còmput dels límits d****’edat**

Per a la determinació dels límits d’edat en la composició dels òrgans de participació infantil i adolescent previstos en aquest Decret es prendrà com a referència la del dia en què es propose la candidatura.

 

**Quarta. Protecció de dades**

1. Les dades de les persones que formen part dels òrgans col·legiats regulats en aquest decret es tractaran d’acord amb la normativa vigent en matèria de protecció de dades, especialment amb el Reglament (UE) 2016/679 del Parlament Europeu i del Consell de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’aquestes dades i pel qual es deroga la Directiva 95/46/CE (d’ara en avant, RGPD), i amb la Llei orgànica 3/2018, de 5 de desembre, de protecció de dades personals i garantia de drets digitals (d’ara en avant, LOPDGDD).

2. Es tindrà una consideració especial al compliment dels principis relatius al tractament establits en l’article 5 de l’RGPD.

3. Així mateix, hauran d’informar-se les persones integrants dels òrgans col·legiats conforme al que s’estableix en els articles 13 i 14 de l’RGPD. Quan aquesta informació es dirigisca a xiquets, xiquetes, o adolescents, es proporcionarà de manera adequada al seu desenvolupament evolutiu i utilitzant un llenguatge que els siga comprensible. S’adaptarà, així mateix, el to, el vocabulari i el llenguatge per a informar les persones vulnerables.

4. En cap cas es donarà publicitat a la composició d’aquells òrgans col·legiats formats per persones menors d’edat sense els consentiments exigits en l’article 7 de l’LOPDGDD o quan aquesta difusió puga implicar menyscapte de la seua honra o reputació o siga contrària al seu interés, llevat que es garantisca el seu anonimat.

 

**Índex** **▲**

 

DISPOSICIONS TRANSITÒRIES

 

**Primera. Constitució del Consell d****’Inf****ància i Adolesc****ència de la Comunitat Valenciana, i del Consell Infantil i Adolescent del Sistema de Protecció per primera vegada**

1. Perquè puga fer-se efectiva la renovació anual de la meitat d’integrants dels òrgans de participació infantil i adolescent que es preveu en l’apartat 3 de l’article 4, i l’apartat 3 de l’article 10, quan es constituïsquen per primera vegada, quedarà limitat a un any el mandat de les persones adolescents, proposades com a majors 12 anys, que en formen part d’aquest. En el cas de les designacions del Consell Valencià de la Joventut i pel Consell Escolar de la Comunitat Valenciana per al Consell d’Infància i Adolescència de la Comunitat, que no estan subjectes a grups d’edat, aquest límit s’aplicarà al mandat de la persona més major de les dues designades per cadascun d’aquests òrgans.

2. El Consell d’Infància i Adolescència de la Comunitat Valenciana podrà constituir-se per una sola vegada i amb caràcter provisional sense representació del Consell Infantil i Adolescent del Sistema de Protecció, si aquest no està encara en funcionament en el moment de la seua constitució. No obstant això, el Consell Infantil i Adolescent del Sistema de Protecció designarà els seus representants en el moment que es constituïsca, els quals s’integraran en el Consell d’Infància i Adolescència de la Comunitat Valenciana immediatament, sense esperar a una nova convocatòria. El mandat de les persones adolescents designades quedarà, en aquest cas, limitat a temps que reste fins a la següent renovació del Consell d’Infància i Adolescència de la Comunitat Valenciana. Fins que no es produïsca aquesta integració, el Consell d’Infància i Adolescència de la Comunitat Valenciana no podrà determinar el règim de funcionament previst en l’article 14.5.

 

**Segona. Constitució del Consell Infantil i Adolescent del Sistema de Protecció fins que puga formar-se el col·legi electoral de persones adultes**

La primera vegada que es convoque la constitució del Consell Infantil i Adolescent del Sistema de Protecció, i en les convocatòries successives, fins que el col·legi electoral al que se refiere el article 11.5 no tinga almenys deu integrants, la designació de les persones representants que no es troben en acolliment residencial es farà per sorteig entre les que hagen presentat la seua candidatura. El sorteig s’organitzarà de manera que es garantisca la paritat de gènere i la distribució per edats prevista en l’article 10.1.b.

 

**Tercera. Preparació per a la participació**

A fi que els òrgans de participació infantil i adolescent puguen desenvolupar gradualment les pràctiques que permeten una participació protagonista, durant els sis mesos següents a la seua constitució per primera vegada, i amb caràcter definitiu, no se sotmetran a la seua consideració consultes sobre projectes normatius ni programes. En aquest període, l’acompanyament adult tindrà com a principal objectiu propiciar les condicions per a una participació real.

 

**Quarta. Proposta de la persona experta de l****’àmbit local per a la constitució per primera vegada de la Comissió d****’Adopci****ó i Alternatives Familiars**

Per a la constitució per primera vegada de la Comissió d’Adopció i Alternatives Familiars, proposarà la persona experta en matèria d’infància i adolescència de l’àmbit local aquella diputació provincial que, en el moment d’entrar en vigor aquest decret, haja passat més temps sense proposar un nomenament per al Consell d’Adopció de Menors de la Generalitat.

 

**Índex** **▲**

 

DISPOSICIÓ DEROGATÒRIA

 

**Única. Clàusula derogatòria**

Queden derogades totes les disposicions d’igual o inferior rang que contradiguen el que es disposa en aquest decret i, en particular, el Decret 65/2011, de 27 de maig, del Consell, pel qual es regula el Consell d’Adopció de Menors de la Generalitat, i el títol VII del Reglament de mesures de protecció jurídica del menor a la Comunitat Valenciana, aprovat pel Decret 93/2001, de 22 de maig, del Govern Valencià.

 

**Índex** **▲**

 

DISPOSICIONS FINALS

 

**Primera. Habilitació normativa**

S’habilita la persona titular de la conselleria competent en infància i adolescència per a desenvolupar i aplicar aquest decret.

 

**Segona. Facultats d****’execuci****ó**

Es faculta la persona titular de la direcció general competent en matèria d’infància i adolescència per a dictar els actes necessaris per a l’execució d’aquest decret.

 

**Tercera. Entrada en vigor**

Aquest decret entrarà en vigor als sis mesos de la publicació en el *Diari Oficial de la Generalitat Valenciana*, llevat del títol I, les disposicions addicionals tercera i quarta, les disposicions transitòries primera, segona i tercera i les disposicions finals, que entraran en vigor l’endemà de la publicació.

 

**Índex** **▲**

 

València, 14 de maig de 2021

 

El president de la Generalitat

XIMO PUIG I FERRER

 

La vicepresidenta i consellera d’Igualtat

i Polítiques Inclusives

MÓNICA OLTRA JARQUE

 

 

 

 

---

****[1]****L’article 20 es modifica per l’article 2 del [**Decret 78/2023, de 26 de maig, del Consell**](https://dogv.gva.es/va/eli/es-vc/d/2023/05/26/78/), de modificació del Decret 35/2021, de 26 de febrer, del Consell, de regulació de l'acolliment familiar i del Decret 60/2021, de 14 de maig, de regulació i coordinació dels òrgans de l'Administració de la Generalitat, de participació infantil i adolescent, i de protecció de la infància i l'adolescència (DOGV núm. 9606 de 30.05.2023).

****[2]****La lletra *a* de l’article 24 es modifica per l’article 2 del [**Decret 78/2023, de 26 de maig, del Consell**](https://dogv.gva.es/va/eli/es-vc/d/2023/05/26/78/).

****[3]****Els punts 1r i 2n de la lletra *b* de l’apartat 1 de l’article 25 es modifiquen per l’article 2 del [**Decret 78/2023, de 26 de maig, del Consell**](https://dogv.gva.es/va/eli/es-vc/d/2023/05/26/78/).

****[4]****L’apartat 6 de l’article 26 es rectifica per la [**Correcció d'errades del Decret 60/2021**](https://dogv.gva.es/va/eli/es-vc/d/2021/05/14/60/corrigendum/86647169/), de 14 de maig, del Consell, de regulació i coordinació dels òrgans de l'Administració de la Generalitat de participació infantil i adolescent, i de protecció de la infància i l'adolescència. (DOGV núm. 9120 de 05.07.2021) Ref. Base de dades 006638/2021.


Còpia Permalink ELI